1996R0441 — DA — 01.07.1997 — 003.001

Dette dokument er et dokumentationsredskab, og institutionerne påtager sig intet ansvar herfor

om gennemførelsesbestemmelser for et toldkontingent for kartoffelstivelse indført fra Republikken Polen og om ophævelse af forordning (EØF) nr. 1995/92

Ændret ved:

▼B

KOMMISSIONENS FORORDNING (EF) Nr. 441/96

af 11. marts 1996

om gennemførelsesbestemmelser for et toldkontingent for kartoffelstivelse indført fra Republikken Polen og om ophævelse af forordning (EØF) nr. 1995/92

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn ( 1 ), senest ændret ved forordning (EF) nr. 1863/95 ( 2 ), særlig artikel 9, stk. 2,

under henvisning til Rådets forordning (EF) nr. 2179/95 af 8. august 1995 om autonom og midlertidig tilpasning af visse landbrugsindrømmelser i Europaaftalerne og om ændring af Rådets forordning (EF) nr. 3379/94 om åbning og forvaltning af visse EF-kontingenter i 1995 for visse landbrugsprodukter og øl, for at tage hensyn til den landbrugsaftale, som er indgået under de multilaterale handelsforhandlinger i Uruguay-rundens regi ( 3 ), særlig artikel 8,

under henvisning til Rådets forordning (EF) nr. 3066/95 af 22. december 1995 om visse indrømmelser i form af EF-toldkontingenter for en række landbrugsprodukter og om autonom og midlertidig tilpasning af visse landbrugsindrømmelser i Europaaftalerne for at tage hensyn til den landbrugsaftale, som er indgået under de multilaterale handelsforhandlinger i Uruguay-rundens regi ( 4 ), særlig artikel 8, og

ud fra følgende betragtninger:

I Europaaftalen om oprettelse af en associering mellem De Europæiske Fællesskaber og deres medlemsstater på den ene side og Republikken Polen på den anden side er der fastsat indrømmelser for visse landbrugsprodukter med oprindelse i sidstnævnte land; indrømmelserne indebærer, at de specifikke landbrugstoldsatser nedsættes i forbindelse med toldkontingenter, og at tolden nedsættes; Rådet har foretaget autonome og midlertidige tilpasninger af visse landbrugsindrømmelser i Europaaftalerne for perioden fra den 1. juli til den 31. december 1995 ved forordning (EF) nr. 2179/95 og for perioden fra den 1. januar til den 30. juni 1996 ved forordning (EF) nr. 3066/95; fortegnelsen over de indrømmelser, som landbrugsprodukter med oprindelse i Polen nyder godt af, findes i bilag I til forordning (EF) nr. 2179/95 og i bilag II til forordning (EF) nr. 3066/95; indrømmelsen vedrørende kartoffelstivelse er en nedsættelse af importtolden med 80 % for en årlig mængde på 7 500 tons;

gennemførelsesbestemmelserne bør tilpasses under hensyntagen til de autonome og midlertidige indrømmelser; det er derfor nødvendigt at erstatte Kommissionens forordning (EØF) nr. 1995/92 af 15. juli 1992 om gennemførelsesbestemmelser, for så vidt angår kartoffelstivelse til den importordning, der er fastsat i interimsaftalen mellem Det Europæiske Økonomiske Fællesskab og Det Europæiske Kul- og Stålfællesskab på den ene side og Republikken Polen på den anden side ( 5 ), senest ændret ved forordning (EF) nr. 1851/95 ( 6 );

for at sikre en tilfredsstillende forvaltning af førnævnte ordning og specielt for at sikre, at den fastsatte mængde ikke overskrides, bør der fastsættes særlige regler for indgivelse af licensansøgninger og udstedelse af licenser; disse regler skal dels supplere, dels fravige bestemmelserne i Kommissionens forordning (EØF) nr. 3719/88 ( 7 ), senest ændret ved forordning (EF) nr. 2137/95 ( 8 );

der bør fastsættes bestemmelser, der kan sikre produktets oprindelse; ordningen bør forvaltes gennem importlicenserne; til dette formål bør der fastsættes en undtagelsesbestemmelse til artikel 10 i Kommissionens forordning (EF) nr. 1162/95 af 23. maj 1995 om særlige gennemførelsesbestemmelser for ordningen med import- og eksportlicenser for korn og ris ( 9 ), senest ændret ved forordning (EF) nr. 285/96 ( 10 ); sikkerheden for importlicenserne i forbindelse med denne ordning fastsættes til 30 ECU/ton;

der bør fastsættes særlige bestemmelser for at sikre, at kartoffelstivelsen rent faktisk anvendes i Fællesskabet for at undgå fordrejninger i samhandelen til skade for en hensigtsmæssig forvaltning af markedet og for den pågældende aftale; det bør derfor fastsættes, at stivelsen skal forarbejdes til produkter, der henhører under andre KN-koder som f.eks. forestret eller forætret stivelse; for at produkterne kan importeres til præferenceimporttold, skal importøren afgive en erklæring, hvori han garanterer, at de anvendes som anført, ligesom han skal stille en sikkerhed på størrelse med nedsættelsen af importtolden; af hensyn til forvaltningen af ordningen bør der fastsættes en rimelig forarbejdningsfrist; forsendes det produkt, der er overgået til fri omsætning i en anden medlemsstat med henblik på forarbejdning, er det T5-kontroleksemplar, som er udstedt af den medlemsstat, hvor produktet overgår til fri omsætning, jf. bestemmelserne i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks ( 11 ), senest ændret ved forordning (EF) nr. 1762/95 ( 12 ), det dokument, der skal anvendes til at bevise, at produktet er blevet forarbejdet;

selv om sikkerheden stilles for at garantere betaling af en eventuel skyldig importtold, viser erfaringerne, at der bør indføres en vis proportionalitet, for så vidt angår frigivelsen af denne sikkerhed, især i visse tilfælde, hvor de i ordningen fastsatte frister ikke er blevet overholdt; i den forbindelse bør udgangspunktet tages i bestemmelserne i afsnit V i Kommissionens forordning (EØF) nr. 2220/85 af 22. juli 1985 om fælles gennemførelsesbestemmelser for ordningen for sikkerhedsstillelse for landbrugsprodukter ( 13 ), senest ændret ved forordning (EF) nr. 3403/93 ( 14 );

importtoldnedsættelsen bør være betinget af, at der føres bevis for, at produktet er forarbejdet i Fællesskabet;

Forvaltningskomitéen for Korn har ikke afgivet udtalelse inden for den af formanden fastsatte frist —

UDSTEDT FØLGENDE FORORDNING: